text: KIF er finaleklar uden at imponere
  08 marts 2014 kl. 14.46
  KIF Kolding er klar til pokalfinalen ved Final4-stævnet i Aarhus. Vandt over 1. divisionsholdet HC Midtjylland og møder søndag Bjerringbro-Silkeborg i finalen.
  Alt andet end sejr til KIF Kolding København over HC Midtjylland ved Final4-stævnet i Aarhus, ville have været en stor overraskelse.
  Derfor var det helt ventet, at KIF Kolding kunne køre en sejr hjem på 29-20 efter føring på 13-8 ved pausen.
  HC Midtjylland har kun lige spillet sig op i mændenes håndboldliga efter en sæsonsejr med et forspring på 10 point. Kun ét nederlag blev det til i 24 kampe.
  Midtjyderne har også på sin vej til Final4-stævnet besejret ligaklubber som Mors-Thy og de regerende danske mestre fra Aalborg. Alligevel virkede de lidt nervøse i begyndelsen af kampen. Samtidig med at Koldingspillerne egentlig heller ikke var i højeste gear.
  De to hold fulgtes til 5-5, hvor KIF Kolding trak fra og hen over første halvlegs sidste halvdel skabte et forspring på tre til fire mål.
  Midtjyderne lavede mange fejl i første halvleg, men fik rettet op i begyndelsen af anden. KIF Kolding Københavns pauseføring på fem mål skrumpede ind til tre. Men da forsvarskrumtappen Jacob Østergaard fik rødt kort efter sin tredje udvisning, manglede der noget.
  I hvert fald trak KIF-spillerne fra og vandt med ni mål uden at besvære sig for alvor.
  KIF Kolding møder søndag Bjerringbro-Silkeborg i finalen i Aarhus.
  